《仲威复枉粥字韵诗见属甚厚不可不答》
宋代·赵蕃

盛时无穷民，汉诏优廪粥。
迩来诏书行，亦赍帛与肉。
荐才职诸侯，因异驾徵卜。
共思急贤治，惟日有不足。
士生幸斯时，讵应隐岩谷。
盍出致吾君，尧舜其尔俗。
余孽何足云，况说故地复。
堂堂胡澹庵，夫子乃其族。
看君妙人物，门户真不辱。
必须长养成，明显待拭目。
而我本散堵，谬赋支离粟。
宜从力田科，邂逅赋取菽。
敢如陶渊明，归欤托松菊。
亦有父时书，续将教人读。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。